Peter Brixtofte (V), 1998-06-04:
Jeg vil også kvittere for, at tonen er fordragelig, men jeg kunne godt have ønsket mig, at nogle af de ting, vi havde fremdraget som tanker eller forslag til at gøre tingene anderledes, blev kommenteret af skatteministeren.
Vi har bl.a. sagt, at vi er enige i, at vi ønsker, at det skal være mere attraktivt at gå fra passiv forsørgelse til aktivt arbejde.
Vi har også sagt, at vi er enige i, at skattelettelser denne gang først og fremmest skal gives til dem, der er lavest lønnet, eller til dem, der har mellemindkomster. Derfor har vi faktisk sådan prøvet at lancere en model, som jeg ved at også Kristeligt Folkeparti og Centrum-Demokraterne og De Konservative er optaget af.
Det er en model, hvor man prøver at sige, at der kunne måske være et alternativ til at sænke bundskatten, nemlig at man kombinerede et bundfradrag for bruttoskatten med, at man afskaffede 6 pct.-skatten som helhed.
Vi er interesseret i, at det indgår i overvejelserne, fordi vi mener faktisk, at det sammenlagt giver et større incitament skattemæssigt til at gå fra passiv forsørgelse til arbejde.
Det vil sige, at man har altså et personfradrag, og derefter har man et proportionalt stræk og derefter en topskat oven på, som sammenlagt skal give de ca. 58 pct., vi har i dag.
Det er altså et system, hvor vi har 0 pct., og så har vi ca. 40 pct. og arbejdsmarkedsbidraget, og helt op til 250.000 kr. eller deromkring har vi proportionalt træk, og først derefter lægger vi så noget skat oven på, så vi kommer op på sammenlagt 58 pct.
Vi kunne godt tænke os, at man lavede beregninger over, hvordan det virker fordelingspolitisk sammenholdt med at sænke bundskatten med 2 procentpoint.
Det er nogle tanker, vi har lagt frem, og som jeg ved der er interesse for, fordi der også er tale om en slags beskæftigelsesfradrag, og fordi den del af det, som er lettelser af bruttoskatten, jo alene kommer dem til gode, som er i arbejde.
Ja, netop!
Det er netop meningen, for hvis man skal lave et beskæftigelsesfradrag, som de økonomiske vismænd har anbefalet - der er så mange, der elsker at drage dem frem - jamen så går det jo ud på, at de, der er beskæftiget, får en lettelse, som de, der ikke er i beskæftigelse, ikke får. Så enkelt er det.
Det kan jo ikke være anderledes.
Det kan derfor opfylde en række målsætninger, samtidig med at det fordelingspolitisk er mere acceptabelt.
Vi kunne godt tænke os en reaktion eller i det mindste en accept af, at det her er noget, man godt kunne tænke sig at arbejde videre med i regeringen, og at man så på, hvordan de forslag er i forhold til regeringens egne forslag.
Så er jeg enig med skatteministeren i, at der er lavet mange mærkelige eksempler.
Det er ikke avisernes eksempler, der er forkerte.
Det er regeringens eksempler, for i regeringen glemmer man nemlig at indregne afgifterne.
Det er selvfølgelig meget smart, for når man glemmer afgifterne, ser det positivt ud for en masse mennesker.
Men når man skal fordele 5,7 mia. kr. på 5,2 mio. danskere, er det 1.100 kr. pr. person, og det er 3.000-4.000-5.000 kr. pr. familie for mange familier.
Det er ikke rigtig medregnet, og det er selvfølgelig en forglemmelse.
Så vil jeg, da tiden ikke tillader mere, sige, at vi kan ikke forstå, at man skal diskriminere mellem kapitalpension og ratepension. Vi kan ikke forstå, at det er staten, der ved at lave forskellige regler skal bestemme for folk, hvad der er fordelagtigt: om man vil have tingene udbetalt på en gang, eller om man vil have en ratepension, det vil sige, at man får pensionen i rater.
Som jeg sagde i mit første indlæg: Vi lever i forskellig længde.
Kvinder lever længst, og mænd lever kortest, og der er altså nogle, der er interesseret i at få udbetalt deres pension med det samme og få gavn af den, medens de ved, at de kan gøre brug af den.
Og sådan er det. Hvorfor skal staten blande sig i det og sige, at den ene form for pension skal diskrimineres skattemæssigt, og den anden form for pension er vi imod?
Det forstår jeg ikke.
Derfor forstår jeg ikke, at man lige pludselig i dag bruger det som argument for, at man skal beskære pensionsopsparingsretten for kapitalpensioner.
Vi ønsker, at folk selv skal bestemme, hvilken ordning de vil have.